RO Jurnalul Oficial al Uniunii Europene C 112/17

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2009/C 112/07

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„MARRONE DI CAPRESE MICHELANGELO”

Nr. CE: IT-PDO-0005-0455-12.04.2005

DOP ( X ) IGP ( )

Această fișă rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire : Ministero Delle Politiche Agricole E Forestali Adresă : Via XX Settembre n. 20 00187 Roma ITALIA Telefon : +39 0646655104 Fax : +39 0646655306 E-mail : saco7@politicheagricole.gov.it

2. Grup:

Denumire : Comitato Promotore per il riconoscimento della D.O.P. „Marrone di Caprese Michelangelo” Adresă : Località Manzi 180/b 52033 Caprese Michelangelo (AR) ITALIA Telefon : +39 0575791114/0575791009 Fax : +39 0575730510 E-mail : moronline79@inwind.it Componență : Producători/prelucrători ( X ) Alte categorii ()

3. Tip de produs:

Clasa 1.6 – Fructe, legume și cereale proaspete sau prelucrate.

4. Caiet de sarcini

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Marrone di Caprese Michelangelo”

4.2. Descriere:

Prepararea „Marrone di Caprese Michelangelo” se bazează, atât în cazul produsului în stare proaspătă cât și în cazul produsului în stare uscată, pe castane provenind din soiul „Marrone di Caprese Michelangelo”, care reprezintă un ecotip local al soiului „Marrone”. În momentul punerii în consum, castana proaspătă prezintă următoarele caracteristici carpologice: în cazul castanelor, o coajă de culoare brun roșcată cu nervuri maronii de diferite intensități, cu formă elipsoidală sau sferică, sau în cazul miezului de castană, cu formă aproape patrulateră. Miezul este de culoare alb-ivoriu, abia pătruns de episperm și caracterizat de note parfumate ușoare de migdală și vanilie. În momentul punerii în consum, caracteristicile produsului uscat trebuie să fie următoarele: castane întregi, sănătoase, cu un procent sub 5 % de castane deformate sau care prezintă urme de stricăciune cauzată de viermi sau mucegai. Castanele trebuie să fie de culoare ivorie sau galben pal.

4.3. Aria geografică:

Castanele cu DOP „Marrone di Caprese Michelangelo” se produc în regiunile muntoase din următoarele comune ale provinciei Arezzo: pe întreg teritoriul administrativ al comunei Caprese Michelangelo și pe o parte a teritoriului comunei Anghiari spre nord, începând de la drumul provincial 57 Catenaia, care marchează granița administrativă cu Caprese Michelangelo, până la granița cu comuna Sabbiano.

4.4. Dovada originii:

Fiecare etapă din procesul de producție trebuie monitorizată prin înregistrarea intrărilor și ieșirilor. În acest mod și prin înscrierea pe listele speciale, gestionate de către organismul de control, a producătorilor, a zonele de cultivare, a centrelor de uscare și ambalare, se garantează trasabilitatea produsului pe întregul parcurs al procesului de producție. Toate persoanele fizice sau juridice înscrise pe aceste liste sunt supuse controlului organismului competent în conformitate cu prevederile caietului de sarcini și cu planul de control. Produsele descoperite de către organismul de control a nu fi în conformitate cu prevederile caietului de sarcini nu pot fi vândute sub denumirea de origine protejată „Marrone di Caprese Michelangelo”.

4.5. Metodă de obținere:

Caietul de sarcini specifică în mod particular că, în cazul plantațiilor de castani în producție, densitatea copacilor nu trebuie să depășească 120 de copaci pe hectar. Pentru facilitarea polenizării un maximum de 10 % din castani pot aparține altor soiuri. Recolta poate începe de la data de 20 septembrie, dar nu poate fi efectuată prin scuturarea ramurilor sau folosind alte metode mecanice și/sau chimice pentru a anticipa sau accelera separarea castanelor de copaci. Colectarea mecanică, separarea învelișului țepos cu ajutorul utilajelor potrivite, baterea mecanică a grămezilor de coji și îndepărtarea frunzelor cu ajutorul ventilatoarelor mecanice sunt permise cu condiția ca acestea să nu afecteze caracteristicile produsului. Doar castanele din soiul „Marrone” se pot consuma în stare proaspătă. Pentru îndepărtarea castanelor afectate de patogeni sau de alți factori se utilizează sortarea manuală. Procentul maxim de castane care nu corespund caracteristicilor de mai sus nu trebuie să depășească 5 % din greutatea totală. Numărul de castane nu trebuie să depășească 90 de bucăți pe kg. Curățarea castanelor nu este obligatorie. La prepararea castanelor uscate se folosesc fructele din soiul „Marrone”. Acest produs este preparat prin uscarea și apoi decojirea castanelor. Acestea se usucă prin metode tradiționale, folosind un uscător cu lemne sau cu aer cald. Acest proces se termină după 40 de zile de la așezarea castanelor pe suporturile de uscare. Castanele sunt decojite mecanic. Prepararea și ambalarea trebuie efectuate în aria de producție pentru a se asigura calitatea, trasabilitatea și verificarea produsului. „Marrone di Caprese Michelangelo” DOP trebuie ambalat în aria geografică descrisă la punctul 4.3 din prezenta descriere a produsului pentru a evita intervalele lungi de timp între colectare, ambalare și transport sau manipularea excesivă care ar putea deteriora produsul. La recoltare, produsul este proaspăt, are țepi și poate degaja căldură dacă este așezat în grămezi. Aceasta, împreună cu umiditatea ridicată a fructelor, poate duce la apariția mucegaiului, a putregaiului sau a unor mirosuri neplăcute și poate compromite grav calitatea produsului. Prin urmare, ambalarea rapidă este esențială.

4.6. Legătură:

Caracteristica specifică „Marrone di Caprese Michelangelo” este prezența nivelului ridicat de amide datorită conținutului mare de apă din pământul pe care cresc aceste castane. Printre caracteristicile care duc la acumularea amidelor se numără expunerea castanelor la soare începând cu primele ore ale dimineții, fapt ce determină evaporarea rapidă a rouăi de vară, geomorfologia și altitudinea, ce asigură o ventilare naturală frecventă și moderată. Accesul optim la lumină de care se bucură frunzișul se datorează densității joase de plantare, răririi și tăierii ramurilor. Caracterul omogen, tradițional și unic al produsului este determinat, în plus, de factorii pedoclimatici specifici. Terenul este format din soluri brune, brun acide și brun levigate, de obicei cu un conținut de carbon zero sau foarte scăzut, fiind astfel un teren acid sau subacid. Clima este cea specifică subcontinentului, cu ierni moderat severe și veri blânde și cu precipitații variabile în regiune de 800 mm pe an. Combinația tuturor acestor factori conferă produsului caracteristicile morfologice și organoleptice specifice care îl fac foarte apreciat și ușor de recunoscut.

Plantațiile de castani Caprese sunt răspândite pe versanții Alpe di Catenaria. Comunitatea locală aplică din generație în generație un sistem de plantare de arbori care a început în secolele al IX-lea și al X-lea în timpul stăpânirii arimanilor. Începând de atunci și odată cu introducerea altoirii, castanul sălbatic s-a transformat treptat în castan comestibil, iar cultivarea castanilor a devenit principala ocupație a fiecărei familii locale. Prin urmare, creșterea castanilor a constituit o sursă principală de hrană și de venit pentru toți locuitorii din zonă. În jurul producției de castane au luat naștere versuri pentru copii, cântece populare și rețete pentru numeroase feluri de mâncare locale tradiționale, care s-au transmis din generație în generație până în ziua de azi.

4.7. Organism de control:

Denumire : Camera Di Commercio Di Arezzo Adresă : Viale Giotto, 4 52100 Arezzo ITALIA Telefon : +39 05753030 Fax : +39 0575300953 E-mail : segreteriagenerale@ar.camcom.it

4.8. Etichetare:

Pentru ambalarea produsului proaspăt se folosesc recipiente închise ermetic de 1, 2, 3,5, 10 sau 25 de kg. Pe etichetă trebuie să figureze mențiunile „Marrone Di Caprese Michelangelo” și „Denumire De Origine Protejată” scrise cu litere mai mari decât orice altă informație, precum și mențiunea „Prodotto Della Montagna” (produs montan) Sigla DOP și denumirea centrului de ambalare sunt obligatorii. Pentru ambalarea produsului uscat se folosesc recipiente închise ermetic de 0,5, 1, 2, 3,5, 10 sau 25 de kg. Pe etichetă trebuie să figureze mențiunile „Castagne Secche Marrone Di Caprese Michelangelo” și „Denumire De Origine Protejată” scrise cu litere mai mari decât orice altă informație, precum și mențiunea „Prodotto Della Montagna”. Sigla DOP și denumirea centrului de ambalare sunt obligatorii. Sigla produsului reprezintă o castană stilizată, al cărei corp încadrează imaginea lui Michelangelo Buonarroti, așa cum se descrie în detaliu în caietul de sarcini al produsului.

Denominazione d’ Origine

Protetta

Prodotto della Montagna

(1) JO L 93, 31.3.2006, p. 12.